和丁師善韻
作者：陸文圭
朝代：宋

paragraphs: 轍鮒活斗升，莫向肆中索。
已無秋成望，况復歲暮迫。
蓉城一小縣，舞袖折旋窄。
針芒萬畝青，席卷一川白。
苦腸真食蓼，枵腹思啖柏。
蒙袂嗟饑氓，胠篋畏暴客。
將懷轉壑憂，誰任求芻責。
爲政推仁心，匹婦無弗獲。
登途祗王命，東西固不擇。
漢網殊闊疏，掛一直漏百。
但令大綱正，潜使宿弊革。
斯民本同體，難以一膜隔。
發奸雖有術，救急豈無策。
不憚原隰驅，要知閭里阨。
消平蛇龍居，安集鴻雁宅。
庶免愁歎聲，謠誦沸廣陌。